b'\n_START_ARTICLE_\nJel\xc5\xa1a (rod)\n_START_SECTION_\nOpis\n_START_PARAGRAPH_\nListi jel\xc5\xa1e so premenjalni, preprosti in imajo nazob\xc4\x8dan rob. Cvetovi so enospolni. Mo\xc5\xa1ke ma\xc4\x8dice so dalj\xc5\xa1e od \xc5\xbeenskih, na drevesu pa se obojne pojavijo pogosto \xc5\xa1e preden se olista. Po ve\xc4\x8dini jih opra\xc5\xa1uje veter, pa tudi \xc4\x8debele. Od brez se jel\xc5\xa1a lo\xc4\x8di po tem, da so \xc5\xbeenske ma\xc4\x8dice olesenele in po dozoretju ne razpadejo temve\xc4\x8d se razprejo in izpustijo seme.\n_START_SECTION_\nZa obogatitev tal\n_START_PARAGRAPH_\nJel\xc5\xa1a se zasaja na podro\xc4\x8dja, kjer je v tleh premalo du\xc5\xa1ika. Ta drevesa namre\xc4\x8d v svojih koreninah vzpostavijo simbiozo z aktinobakterijami  Frankiella alni. Te bakterije nase ve\xc5\xbeejo du\xc5\xa1ik iz ozra\xc4\x8dja in ga pretvorijo v nitrate, ki jih odlagajo v zemljo. Te nitrate nato porabi drevo, preostanek pa ostane v zemlji in jo s tem obogati. Za zemljo je koristno tudi odpadlo listje jel\xc5\xa1, ki daje odli\xc4\x8den kompost. _NEWLINE_Jel\xc5\xa1a je tudi rod, ki raste hitro in uspeva tudi na slabih in kislih podlagah. Prav zato jo zasajajo tudi na po\xc5\xbegana podro\xc4\x8dja in v izrabljene dnevne kope, kjer je potreba po hitri pogozditvi. Vse vrste so zaradi hitre rasti zanimive za uporabo v proizvodnji biomase. Goste kro\xc5\xa1nje in hitra rast so jel\xc5\xa1o naredile tudi zelo uporabno drevo povsod, kjer je potrebno ubla\xc5\xbeiti sunke vetra. Prav zato so jel\xc5\xa1e zasadili vzdol\xc5\xbe zahodne obale \xc5\xa0kotske in s pasovi jel\xc5\xa1evih gozdov \xc5\xa1\xc4\x8ditijo zemljo pred sunki atlantskega vetra.\n_START_SECTION_\nHrana za divjad\n_START_PARAGRAPH_\nMa\xc4\x8dice jel\xc5\xa1 so spomladi za \xc4\x8debele eden prvih virov peloda, ki ga \xc4\x8debele potrebujejo za za\xc4\x8detek spomladanskega razvoja. Z listi jel\xc5\xa1 se hranijo tudi nekatere gosenice metuljev in ve\xc5\xa1\xc4\x8d.\n_START_SECTION_\nV mizarstvu\n_START_PARAGRAPH_\nJel\xc5\xa1evina je v mizarstvu zaradi hitre rasti in posledi\xc4\x8dno manj\xc5\xa1e gostote lesa dokaj uporabna. Iz nje izdelujejo razli\xc4\x8dno pohi\xc5\xa1tvo, ki se ga da zlahka obdelovati.\n_START_SECTION_\nZa izdelavo glasbenih instrumentov\n_START_PARAGRAPH_\nJel\xc5\xa1ev les se uporablja za izdelavo elektri\xc4\x8dnih kitar. Iz tega lesa izdelujeta kitare znani podjetji Fender in Jackson. Jel\xc5\xa1ev les naj bi namre\xc4\x8d zagotavljal bolj jasen zvok kot druge vrste lesa (na primer mahagonij). Zaradi manj\xc5\xa1e gostote ima jel\xc5\xa1evina bolj\xc5\xa1o resonanco. Nekateri proizvajalci uporabljajo jel\xc5\xa1evino tudi za izdelavo harf.\n_START_SECTION_\nV industriji\n_START_PARAGRAPH_\nJel\xc5\xa1evina se je v preteklosti uporabljala za kurjavo pri predelavi razli\xc4\x8dnih kovinskih rud, oglje iz jel\xc5\xa1evega lesa pa je bila ena klju\xc4\x8dnih sestavin \xc4\x8drnega smodnika.\n_START_SECTION_\nZa prekajevanje rib\n_START_PARAGRAPH_\nLes jel\xc5\xa1 se \xc5\xbee od nekdaj uporablja za prekajevanje rib in mesa, \xc4\x8deprav so ga ponekod nadomestili z lesom drugih vrst. Na severozahodni obali Severne Amerike se pri prekajevanju pacifi\xc5\xa1kega lososa (Oncorhynchus) \xc5\xa1e danes uporablja zgolj les jel\xc5\xa1, pri \xc4\x8demer se najve\xc4\x8d uporabljata vrsti A. rubra in A. viridis ssp. sinuata. Razlog ti\xc4\x8di v tem, da je prekajevanje teh rib \xc5\xbee tradicionalno za ta del sveta, v preteklosti pa tam ni bilo drugega lesa, ki bi ga staroselci lahko izkori\xc5\xa1\xc4\x8dali v tolik\xc5\xa1nem obsegu.\n_START_SECTION_\nKot barvilo\n_START_PARAGRAPH_\nV 17. stoletju so v Ayrshiru lubje jel\xc5\xa1 uporabljali za barvanje in strojenje usnja.\n_START_SECTION_\nVezava du\xc5\xa1ika\n_START_PARAGRAPH_\nJel\xc5\xa1e so znene po tem, da vzpostavijo simbiozo z bakterijami, ki iz zraka nase ve\xc5\xbeejo du\xc5\xa1ik in ga predelajo v nitrate, ki jih oddajo v zemljo, da jih drevo uporabi pri lastnem razvoju. Te bakterije se nahajajo v posebnih izrastkih, ki jih jel\xc5\xa1e naredijo na koreninah. Ti izrastki so lahko veliki kot pest in so rde\xc4\x8dkaste barve z majhnimi vdolbinami. Drevo v zameno za nitrate oskrbuje bakterije z ogljikom, ki ga pridela preko fotosinteze.\n_START_SECTION_\nMedicinska uporaba\n_START_PARAGRAPH_\nMa\xc4\x8dice jel\xc5\xa1 so u\xc5\xbeitne in vsebujejo veliko beljakovin, zaradi \xc4\x8desar obstajajo poro\xc4\x8dila o tem, da so izgubljeni ljudje ve\xc4\x8dkrat pre\xc5\xbeiveli prav tako, da so jedli ma\xc4\x8dice teh dreves. _NEWLINE_Skorja vsebuje salicin, ki deluje protivnetno in se v telesu presnavlja v salicilno kislino . Severnoameri\xc5\xa1ki staroselci so lubje vrste Alnus rubra uporabljali za zdravljenje nekaterih ko\xc5\xbenih bolezni, pa tudi za bla\xc5\xbeenje posledic pikov insektov. Staroselsko pleme \xc4\x8crne noge so pripravke iz lubja te drevesne vrste uporabljali za zdravljenje tuberkuloze in za uravnavanje delovanja limfnih \xc5\xbelez. Kasnej\xc5\xa1e raziskave so dokazale, da skorja tega drevesa vsebuje betulin in lupeol. Obe u\xc4\x8dinkovini naj bi pomagali zatirati rast razli\xc4\x8dnih tumorjev .'